Nóg 'n doodloopstraat vir Henri van Breda | Maroela Media
Regterpresident Mandisa Maya het Woensdag sy aansoek om appèl van die hand gewys.
Drie regters van die hof het verlede jaar ook sy appèlaansoek teen sy skuldigbevinding en vonnisoplegging verwerp. Aansoekers kan aansoek doen by die regterpresident van die hoogste hof van appèl oor 'n besluit wat deur die hof se regters geneem is.
Sy regspan het aangevoer dat die hof 'n fout gemaak het deur die "omstandigheidsgetuienis" wat deur die staat voorgelê is te aanvaar en die beskuldigde bo enige redelike twyfel skuldig bevind het. Hul argumente fokus op verskeie aspekte waaronder veiligheid by die landgoed waar die Van Breda's gewoon het. "Daar was 191 voorvalle van misdaad voor dié een wat by die polisie aangemeld is sonder enige verduideliking oor hoe die misdadigers die landgoed betree en weer verlaat het."
Regter Siraj Desai het, nadat hy Van Breda se appèlaansoek in die Wes-Kaapse hooggeregshof van die hand gewys het, gesê hy het lanklaas 'n saak aangehoor waarin die bewyse teen die beskuldigde so sterk is soos in hierdie een. "Hierdie saak pas soos 'n mosaïek, soos stukke van 'n legkaart. Alles pas inmekaar."
Van Breda is tot drie keer lewenslange tronkstraf gevonnis met 'n bykomende 15 jaar vir die moord op sy pa, ma en ouer broer en poging tot moord op sy jonger sussie. Hy het sy gesin in Januarie 2015 in hul huis op die De Zalze-landgoed in Stellenbosch met 'n byl aangeval. Sy ouers, Martin, Theresa, en sy broer, Rudi, het op die toneel gesterf terwyl Marli kritieke beserings opgedoen het. Marli het die aanval wonderbaarlik oorleef, maar ly sedertdien aan geheueverlies en kan glad nie die gebeure van dié tragiese aand onthou nie.
Marli bly intussen onder die kuratorskap van adv. Louise Buikman. Die Wes-Kaapse hooggeregshof het die kuratorskap tot 29 November 2019 verleng. Marli vier in Oktober vanjaar haar 21ste verjaarsdag.
Die mannetjie sou n goeie minister in Zuma se parlement kon wees, probeer elke truuk in die boek net om tegnies los te kom maar sit sal hy sit.
Die klein swerkater moet nou sy Oranje pakkie aanhou en sy tronk-straf begin uit-dien, of eerder uit-doen, want tronkvoels dien niemand nie! Wonder waar kom die geldjies vandaan vir al die regskostes. Ek glo nie die ouens werk vir n persentasie as hy onskuldig bevind sou word nie!!! He-he-he!